b'\n_START_ARTICLE_\nMelanoma\n_START_PARAGRAPH_\nMelanoma\xc2\xa0\xe2\x80\x93 piktybi\xc5\xa1kiausia odos v\xc4\x97\xc5\xbeio forma, i\xc5\xa1sivystanti i\xc5\xa1 odoje esan\xc4\x8di\xc5\xb3 melanocit\xc5\xb3.  Melanomos yra da\xc5\xbenesn\xc4\x97s \xc5\xa1viesios odos \xc5\xbemon\xc4\x97ms, da\xc5\xbeniau moterims, nei vyrams. Melanom\xc4\x85 aptikus ankstyvoje stadijoje yra gan\xc4\x97tinai lengvai i\xc5\xa1gydoma.\n_START_SECTION_\nEpidemiologija\n_START_PARAGRAPH_\nPrie\xc5\xa1 kelet\xc4\x85 de\xc5\xa1imtme\xc4\x8di\xc5\xb3 melanoma buvo santykinai retas navikas, ta\xc4\x8diau sergamumas ja melanoma pasaulyje nuolat did\xc4\x97ja. Europoje 2008 metais ji buvo penktoje vietoje pagal da\xc5\xbenum\xc4\x85 tarp moter\xc5\xb3 ir a\xc5\xa1tuntoje vietoje tarp vyr\xc5\xb3. Pagrindin\xc4\x97 prie\xc5\xbeastis yra saul\xc4\x97s ultravioletini\xc5\xb3 spinduli\xc5\xb3 poveikis ir pasikeit\xc4\x99 \xc5\xbemoni\xc5\xb3 \xc4\xafpro\xc4\x8diai kaitintis saul\xc4\x97je, galb\xc5\xabt suplon\xc4\x97j\xc4\x99s ozono sluoksnis. Melanoma da\xc5\xbeniausiai suserga vidutinio am\xc5\xbeiaus vyrai ir moterys, ta\xc4\x8diau ja gali sirgti bet kurio am\xc5\xbeiaus asmenys. Ji gali prasid\xc4\x97ti prie\xc5\xa1 tai buvusiame displaziniame arba paprastame apgame, bet neretai prasideda de novo. Didesn\xc4\x97 melanomos rizika yra \xc5\xbemon\xc4\x97ms, kurie turi daug dideli\xc5\xb3, tai pat displazini\xc5\xb3 apgam\xc5\xb3, \xc5\xa1viesi\xc4\x85 od\xc4\x85, polink\xc4\xaf raudonai \xc4\xafdegti saul\xc4\x97je bei paveldimumo anamnez\xc4\x99._NEWLINE_Nors sergamumas melanoma ir bendrasis mir\xc5\xa1tamumas nuo \xc5\xa1ios ligos nuolat did\xc4\x97ja, atskir\xc5\xb3 pacient\xc5\xb3 mir\xc5\xa1tamumas nuo \xc5\xa1io naviko ma\xc5\xbe\xc4\x97ja. Pra\xc4\x97jusio am\xc5\xbeiaus prad\xc5\xbeioje tik apie 12,5% melanoma sergan\xc4\x8di\xc5\xb3j\xc5\xb3 i\xc5\xa1gyvendavo 5 metus. \xc5\xa0iandien \xc5\xa1is skai\xc4\x8dius padid\xc4\x97jo iki 70-80%. Kadangi nauj\xc5\xb3 ir efektyvi\xc5\xb3 gydymo b\xc5\xabd\xc5\xb3 nebuvo sukurta, tenka daryti i\xc5\xa1vad\xc4\x85, kad i\xc5\xa1gyvenamumo rodikliai pager\xc4\x97jo d\xc4\x97l ankstyvosios diagnostikos._NEWLINE_Nors ir baltaod\xc5\xbeiai turi 40 kart\xc5\xb3 didesn\xc4\x99 tikimyb\xc4\x99 u\xc5\xbe juodaod\xc5\xbeius susirgti melanoma, remiantis 2005 m. \xe2\x80\x9eAmerican Academy of Dermatology\xe2\x80\x9c ataskaita, juodaod\xc5\xbeiai turi \xc5\xbeymiai ma\xc5\xbeesn\xc4\xaf i\xc5\xa1gyvenimo rodikl\xc4\xaf lyginant su baltaod\xc5\xbeiais.\n_START_SECTION_\nAm\xc5\xbeius\n_START_PARAGRAPH_\nPasteb\xc4\x97ta, jog kuo vyresnis paciento am\xc5\xbeius, tuo melanomos prognoz\xc4\x97 yra blogesn\xc4\x97.\n_START_SECTION_\nLytis\n_START_PARAGRAPH_\nVyr\xc5\xb3 prognoz\xc4\x97 blogesn\xc4\x97 nei moter\xc5\xb3, kadangi vyrai da\xc5\xbeniausiai serga i\xc5\xa1op\xc4\x97jusiomis kamieno melanomomis.\n_START_SECTION_\nPirminio naviko lokalizacija\n_START_PARAGRAPH_\nBlogiausios prognostiniu po\xc5\xbei\xc5\xabriu yra vir\xc5\xa1utin\xc4\x97s nugaros dalies, rank\xc5\xb3 u\xc5\xbepakalinio pavir\xc5\xa1iaus, kaklo ir skalpo melanomos. \xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\xc2\xa0\n_START_SECTION_\nMorfologija\n_START_PARAGRAPH_\nDidelis mitozi\xc5\xb3 skai\xc4\x8dius/ mm2 yra susij\xc4\x99s su melanomos invazija \xc4\xaf kraujagysles ir limfagysles ir pablogina prognoz\xc4\x99.\n_START_SECTION_\nNaviko augimo tipas\n_START_PARAGRAPH_\nMelanom\xc5\xb3 su vertikalaus (nodulinio) augimo tipu prognoz\xc4\x97 blogesn\xc4\x97 nei horizontalaus (radialinio) augimo melanom\xc5\xb3.\n_START_SECTION_\nN\xc4\x97\xc5\xa1tumas\n_START_PARAGRAPH_\nLiterat\xc5\xabros duomenys prie\xc5\xa1taringi, ta\xc4\x8dau asmenin\xc4\x97 patirtis leid\xc5\xbeia teigti, jog n\xc4\x97\xc5\xa1tumo metu melanomos eiga yra agresyvi ir greita, o prognoz\xc4\x97 bloga.\n_START_SECTION_\nPavir\xc5\xa1iumi plintanti melanoma\n_START_PARAGRAPH_\nPavir\xc5\xa1iumi plintanti melanoma\xc2\xa0\xe2\x80\x93 da\xc5\xbeniausia melanomos forma, sudaranti iki 80% vis\xc5\xb3 melanom\xc5\xb3. Jai b\xc5\xabdingas mikroinvazinis radialiai progresuojantis komponentas, sudarytas i\xc5\xa1 epitelioidini\xc5\xb3 l\xc4\x85steli\xc5\xb3. Pavieni\xc5\xb3 atipi\xc5\xa1k\xc5\xb3 melanocit\xc5\xb3 ir j\xc5\xb3 \xc5\xbeidini\xc5\xb3 telkini\xc5\xb3 i\xc5\xa1sid\xc4\x97stymas yra vaizd\xc5\xbeiai lyginamas su med\xc5\xbeioklinio \xc5\xa1ratinio \xc5\xa1autuvo \xc5\xa1\xc5\xabviu epidermyje. \xc5\xa0i melanoma gali prasid\xc4\x97ti i\xc5\xa1 buvusio apgamo.\n_START_SECTION_\nPiktybinis \xc5\xa1lakas\n_START_PARAGRAPH_\nPiktybinis \xc5\xa1lakas arba lentigo maligna ir lentigo maligna melanoma da\xc5\xbeniausiai auga saul\xc4\x97s spinduli\xc5\xb3 veikiamose odos srityse ir yra tiesiogiai susijusi su ilgalaikiu saul\xc4\x97s spinduli\xc5\xb3 poveikiu. Ji b\xc5\xabdinga vyresniems europie\xc4\x8di\xc5\xb3 ras\xc4\x97s \xc5\xbemon\xc4\x97ms ir da\xc5\xbeniausia pasirei\xc5\xa1kia tamsiai pigmentuota, didoka (paprastai didesne kaip 10 mm), netaisyklingos (l\xc4\x99\xc5\xa1io) formos d\xc4\x97me._NEWLINE_Jai b\xc5\xabdinga pana\xc5\xa1iai kaip \xc5\xa1lak\xc5\xb3 atipi\xc5\xa1k\xc5\xb3 melanocit\xc5\xb3 proliferacija, kuri paprastai yra susiliejanti, liniji\xc5\xa1ka da\xc5\xbenai apima odos darinius, gali susidaryti ir \xc5\xbeidini\xc5\xb3 atipi\xc5\xa1k\xc5\xb3 melanocit\xc5\xb3 telkini\xc5\xb3._NEWLINE_Piktybinis \xc5\xa1lakas yra intraepidermin\xc4\x97, kitaip sakant, in situ, arba melanomos I stadija pagal Klark\xc4\x85.\n_START_SECTION_\nLentigo maligna melanoma\n_START_PARAGRAPH_\nLentigo maligna melanoma yra invazin\xc4\x97 forma. Jai b\xc5\xabdinga i\xc5\xa1liekantys pastarosios poky\xc4\x8diai, t. y. derm\xc4\x85 infiltruojantys, atipi\xc5\xa1ki, verpsti\xc5\xa1kieji melanocitai. Australijoje \xc5\xa1is navikas b\xc5\xabna 1,8 i\xc5\xa1 100 000 gyventoj\xc5\xb3. Jos variantas yra desmoplazmin\xc4\x97 melanoma, kuriai b\xc5\xabdingos verpsti\xc5\xa1kosios l\xc4\x85stel\xc4\x97s, stromos desmoplazija ir kiti specifiniai po\xc5\xbeymiai. Desmoplazinei melanomai da\xc5\xbenai b\xc5\xabdinga gili dermos infiltracija, ta\xc4\x8diau jos prognoz\xc4\x97 yra geresn\xc4\x97 negu kit\xc5\xb3 tokio pat gylio melanom\xc5\xb3.\n_START_SECTION_\n\xc4\xae \xc5\xa1lakus pana\xc5\xa1i gal\xc5\xabni\xc5\xb3 bei gleivin\xc4\x97s melanoma\n_START_PARAGRAPH_\n\xc4\xae \xc5\xa1lakus pana\xc5\xa1iai gal\xc5\xabni\xc5\xb3 bei gleivin\xc4\x97s melanomai b\xc5\xabdinga abiej\xc5\xb3 auk\xc5\xa1\xc4\x8diau apra\xc5\xa1yt\xc5\xb3 form\xc5\xb3 po\xc5\xbeymiai. Navikas da\xc5\xbeniausiai b\xc5\xabna distalini\xc5\xb3 gal\xc5\xabn\xc4\x97s sri\xc4\x8di\xc5\xb3 odoje, neretai po nagu. Gali augti radialiai arba prisid\xc4\x97ti ir vertikalus augimas.\n_START_SECTION_\nMazgin\xc4\x97 melanoma\n_START_PARAGRAPH_\nMazgin\xc4\x97 melanoma (melanoma nodale) yra piktybinis, mazgin\xc4\x97s formos, greitai augantis epidermio melanocit\xc5\xb3 navikas. Jis da\xc5\xbenai prasideda de novo, bet gali kilti i\xc5\xa1 buvusio apgamo, jam neb\xc5\xabdinga radialinio augimo faz\xc4\x97. Pa\xc5\xbeym\xc4\x97tina, kad mazgin\xc4\x97 melanoma da\xc5\xbenai yra simetri\xc5\xa1ka, ma\xc5\xbeai pigmentuota arba nepigmentuota. Ji da\xc5\xbenai diagnozuojama v\xc4\x97lai, kai i\xc5\xa1op\xc4\x97ja ar pradeda kraujuoti, atsiranda artim\xc5\xb3j\xc5\xb3 arba tolim\xc5\xb3j\xc5\xb3 metastazi\xc5\xb3. Mazgin\xc4\x97s melanomos prognoz\xc4\x97 yra s\xc4\x85lygi\xc5\xa1kai blogiausia i\xc5\xa1 vis\xc5\xb3 melanom\xc5\xb3.\n_START_SECTION_\nGydymas\n_START_PARAGRAPH_\nPagrindinis melanomos gydymo metodas yra chirurginis, jo apimtis pasirenkama atsi\xc5\xbevelgiant \xc4\xaf naviko i\xc5\xa1plitim\xc4\x85. \xc5\xa0is metodas efektyviausias melanom\xc4\x85 diagnozavus anksti ir nesant metastazi\xc5\xb3. Kiti metodai yra adjuvantiniai (pagalbiniai) ir kombinuojami su pagrindiniu. Taigi melanomos, kaip ir vis\xc5\xb3 odos navik\xc5\xb3 gydymas, parenkamas individualiai.\n_START_SECTION_\nPacient\xc5\xb3 steb\xc4\x97jimas\n_START_PARAGRAPH_\nSteb\xc4\x97jimo schema, pasirenkama atsi\xc5\xbevelgiant \xc4\xaf melanomos i\xc5\xa1plitim\xc4\x85. Reikia prisiminti, jog visada egzistuoja kito metachroninio pirminio naviko ir regionini\xc5\xb3 bei atoki\xc5\xb3 (da\xc5\xbeniausiai \xc4\xaf plau\xc4\x8dius) metastazi\xc5\xb3 rizika._NEWLINE_Jei melanomos peraugimo gylis yra < 1 mm, pacientai \xc2\xa0po gydymo stebimi pirmus dvejus metus kas 6 m\xc4\x97n., ir sekan\xc4\x8dius a\xc5\xa1tuonerius metus kart\xc4\x85 per metus._NEWLINE_Kitais naviko peraugimo atvejais ( >1-4 mm) pacientai po gydymo pirmus trejus metus stebimi kas 3-4 m\xc4\x97nesius, sekan\xc4\x8dius dvejus metus kas 6 m\xc4\x97nesiai ir penkerius metus kart\xc4\x85 metuose._NEWLINE_Metastazavimo \xc4\xaf regioninius limfinius mazgus atveju, pacientai stebimi kas 3-4 m\xc4\x97nesiai._NEWLINE_Kr\xc5\xabtin\xc4\x97s l\xc4\x85stos ap\xc5\xbevalgin\xc4\x97s rentgenogramos pirmus penkis steb\xc4\x97jimo metus daromos kasmet, o sekan\xc4\x8dus penkerius metus \xe2\x80\x93 kas antri metai. \xc4\xaetariant metastazavim\xc4\x85 galimi ultragarsiniai su pritaikoma biopsija, kompiuterin\xc4\x97s tomografijos ir magnetinio rezonanso tyrimai. Informatyv\xc5\xabs yra bendras kraujo ir biocheminiai tyrimai kepen\xc5\xb3 transaminaz\xc4\x97ms ir \xc5\xa1arminei fosfatazei bei laktatdehidrogenazei (LDH) nustatyti. Svarb\xc5\xabs yra ir melanomos progresavimo markerio S - 100 dinaminiai steb\xc4\x97jimai.\n_START_SECTION_\nMelanoma Lietuvoje\n_START_PARAGRAPH_\nPastaraisiais metais \xc2\xa0pasaulyje ir Lietuvoje \xc2\xa0stebima kita nerim\xc4\x85 kelianti tendencija \xe2\x80\x93 kasmetiniu sergamumo prieaugiu melanoma \xc5\xbeenkliai lenkia kit\xc5\xb3 lokalizacij\xc5\xb3 navikus. Nuo 1983 iki 1992 met\xc5\xb3 \xc2\xa0moter\xc5\xb3 sergamumas piktybiniais navikais did\xc4\x97jo 0,7%, o vyr\xc5\xb3 1,7% kasmet. Da\xc5\xbeniausios lokalizacijos vyrams \xe2\x80\x93 plau\xc4\x8di\xc5\xb3, o moterims \xe2\x80\x93 kr\xc5\xabties v\xc4\x97\xc5\xbeio, kasmetiniai did\xc4\x97jimo tempai \xc2\xa0buvo atitinkamai 2,3% ir 1,2%. Melanomos, tiek vyr\xc5\xb3, tiek ir moter\xc5\xb3, kasmetinis sergamumo prieaugis siek\xc4\x97 6%. Lietuvoje moterys melanoma serga du kartus da\xc5\xbeniau nei vyrai, o sergamumas per pastaruosius du de\xc5\xa1imtme\xc4\x8dius, \xc2\xa0i\xc5\xa1augo bema\xc5\xbe tris kartus.'